रेतघाट तिराहे से शंकरदयाल शर्मा की प्रतिमा हटाने पर कांग्रेस को ऐतराज
प्रशासनिक स्तर पर निर्णय सही नहीं
जहां प्रतिमा की शिफ्टिंग होनी है उस जगह का भी किया मुआयना
इंफ्रास्ट्रक्चर रिपोर्टर | भोपाल
रेतघाट तिराहे से डॉ. शंकरदयाल शर्मा की मूर्ति शिफ्ट करने को लेकर राजनीति तेज हो गई है। रविवार रात हुए विवाद के बाद पूर्व केंद्रीय मंत्री सुरेश पचौरी सोमवार को रेतघाट पहुंचे। उन्होंने पूर्व राष्ट्रपति की प्रतिमा हटाए जाने पर ऐतराज जताते हुए कहा कि डॉ. शर्मा के परिजन और कांग्रेस नेताओं को विश्वास में लिए बिना ऐसा नहीं होना चाहिए।
पचौरी कांग्रेस नेताओं के साथ जिस समय रेतघाट तिराहे पर प्रदर्शन कर रहे थे उसी समय जिला कांग्रेस अध्यक्ष पीसी शर्मा ने महापौर आलोक शर्मा से फोन पर उनकी बात कराई। महापौर ने उन्हें आश्वस्त किया कि सबसे चर्चा के बाद ही अंतिम निर्णय लिया जाएगा। महापौर के आश्वासन के बाद कांग्रेस का प्रदर्शन समाप्त हो गया।
पचौरी सुबह 11 बजे जिला कांग्रेस अध्यक्ष पीसी शर्मा, नगर निगम में नेता प्रतिपक्ष मो. सगीर, पार्षद गुड्डू चौहान और रईसा मलिक के साथ मौके पर पहुंचे। उन्होंने बड़े तालाब के किनारे उस स्थान को भी देखा जहां प्रतिमा शिफ्टिंग प्रस्तावित है। पचौरी ने कहा कि डॉ. शर्मा की प्रतिमा के बारे में कोई भी निर्णय भावनाओं के आधार पर लिया जाना चाहिए। पीसी शर्मा ने कहा कि रेतघाट तिराहे पर रोटरी को छोटा करके भी प्रतिमा को उसी स्थान पर रखा जा सकता है। डॉ. शर्मा भोपाल के सपूत थे उनकी प्रतिमा के बारे में निर्णय प्रशासनिक स्तर पर नहीं लिया जा सकता। यह राजनीतिक स्तर पर ही तय होगा कि प्रतिमा शिफ्ट करना है या वहीं रखना है।
सोमवार को पूर्व केंद्रीय मंत्री सुरेश पचौरी ने अन्य स्थानीय कांग्रेस नेताओं के साथ रेतघाट तिराहे पर प्रतिमा शिफ्टिंग के मामले को लेकर आपत्ति जताई।
एक्सपर्ट व्यू
रोटरी हटाना ही विकल्प
मैनिट के एक्सपर्ट सिद्धार्थ रोकड़े और ट्रैफिक पुलिस ने निगम को सौंपी रिपोर्ट में रेतघाट से रोटरी और प्रतिमा को हटाकर यहां सिग्नल लगाने और सड़क को वन वे घोषित करने की सिफारिश की है। केबल स्टे ब्रिज पर ट्रैफिक शुरू होने के बाद बदली हुई परिस्थितियों में यह जरूरी हो जाएगा। रेतघाट तिराहे पर ट्रैफिक वाॅल्यूम 10 हजार पीसीयू है।
मूर्तियां हटें, लेकिन सम्मान के साथ हो शिफ्टिंग
ट्रैफिक को व्यवस्थित करने के लिए चौराहों से रोटरी और मूर्ति हटना जरूरी है, लेकिन यहां लगी मूर्तियों की शिफ्टिंग में महापुरुषों का सम्मान का भी ध्यान रखना होगा। सुरेंद्र तिवारी, सह संयोजक, भोपाल सिटीजंस फोरम
भास्कर मुद्दा
hin_Deva hin_Deva hin_Deva bho_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva mai_Deva